LAOAG CITY - Balligi a naarestar dagiti kameng ti PNP ditoy ciudad ti Laoag ti tallo a drug personalities iti nagsisina nga operasyun dagitoy.
Immuna a naarestar ni Edmund Aquino Jr, residente ti Brgy 20 ti ciudad ti Laoag.
Daytoy ket kalpasan a nakaawat dagiti kameng ti PNP Laoag ti report nga adda ti mangkabkabil iti asawa na.
Iti panagresponde dagiti pulis iti pagtaengan da Aquino, ditoy a nadlawan da nga adda ti agdusdusol iti bulsa na.
Kinapkapan da ti bulsa ni Aquino ket ditoy a nakita da ti cellcards nga adda ti naipalipit nga maipagarup nga maipawil a druga.
Iti pannakatiliw ni Aquino, intudo na ti agnagan Mark Florence Aganos, agtawen ti 23, awanan ti asawa ken residente met laeng ti Brgy 20 ditoy ciudad nga adda met ti pannakainaig na iti druga.
Babaen ti panangidaulo ni P/Supt Jeffrey Gorospe, chief of police ti ciudad ti Laoag ket balligi a natiliw da ni Aganos iti paset ti Brgy 23 ditoy ciudad no sadino a naala da iti ikot na ti maysa a bassit a sachet ti maipagarup a shabu ken maysa pay a dakkel a sachet ti maipagarup met laeng a shabu.
Nupay kasta, inkalintegan ni Aganos nga maibabaon laeng nga agilako.
Kalpasan a naarestar ni Aganos ket intudo na ti maipagarup a pagal-alaan na ti maipawil a druga nga agnagan ti Dolores Manuel, maysa a balo ken residente ti Brgy 16 ti ciudad ti Laoag.
Iti inyusuat ti PNP Laoag nga buy bust operation ket naala da ti maysa a sachet ken sabali pay ti nakumpiskar da iti ikot na a dua pay a sachet ti maipawil a druga ken marked money nga 1,000 a pisos.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn